**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. március 28-án 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Mazzag Zoltán képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

 Dr. Gondos István jogi szakreferens

 Halászné Dukai Ágota műszaki osztályvezető

 Ujvári Éva pénzügyi osztályvezető

 Kovács Szilvia GESZ intézményvezető

 Dézsenyiné Németh Noémi intézményvezető-helyettes

**Igazoltan távol marad**: Takács Tibor képviselő

 Dr. Tihanyi Ottó képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 7 tagja jelen van, így határozatképes. Dr. Tihanyi Ottó és Takács Tibor jelezte távollétét a testületi ülésről.

Kérem, aki egyetért a napirendi tárgysor tárgyalásával, szavazzon.

*A Képviselő-testület 7 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A személyes gondoskodást nyújtó szociális ellátások térítési díjairól szóló önkormányzati rendelet módosítása

Előadó: Baracskai József polgármester

Tárgyalja: Pénzügyi és ügyrendi Bizottság

1. 2019. évi igazgatási szünet elrendeléséről szóló önkormányzati rendelet megalkotása

Előadó: Baracskai József polgármester

Tárgyalja: Pénzügyi és ügyrendi Bizottság

1. A települési hulladékkal kapcsolatos közszolgáltatásról szóló 21/2001. (XII. 27.) számú rendelet módosítása

Tárgyalja: Pénzügyi és ügyrendi Bizottság

 Gazdasági és Városfejlesztési Bizottság

1. Az önkormányzat 2019. évi közbeszerzési tervének elfogadása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés óvodai és bölcsődei beiratkozás időpontjáról

Előadó: Baracskai József polgármester

Tárgyalja: Humán Ügyek Bizottsága

1. Pályázat kiírása óvodavezetői álláshelyre

Előadó: Baracskai József polgármester

Tárgyalja: Humán Ügyek Bizottsága

1. Döntés GESZ intézményvezetői pályázatról

Előadó: Baracskai József polgármester

Tárgyalja: Pénzügyi és ügyrendi Bizottság

1. Döntés zöldterületek, parkok és működő temetők fenntartásának közbeszerzéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Elővásárlási jogról való döntések

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés önkormányzati területeken lévő faállomány kitermeléséről

Előadó: Baracskai József polgármester

Tárgyalja: Gazdasági és Városfejlesztési Bizottság

 Szociális Bizottság

1. Köznevelési intézményátszervezések véleményezése

Előadó: Baracskai József polgármester

Tárgyalja: Humán Ügyek Bizottsága

1. Döntés társasházi lakás homlokzat felújítási munkáinak támogatásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént. Az illegális hulladéklerakók megszüntetésére pályázatot adtunk be, sajnos még nem kaptuk meg az eredményt. Köszönetet mondok minden résztvevőnek, aki részt vett a TE-SZEDD szemétszedési akcióban, megmozdult a város lakossága, több helyszínen szedték a szemetet. Egyetértek a kormánynak azon törekvésével, hogy bűncselekménnyé minősítsék az illegális szemétlerakást. Zalaszentgróton is sajnos egyre több helyen halmozódnak fel illegális lerakók, az elkövetkezendőkben erre fokozott figyelmet kell fordítani és szankcionálni kell azokat, akiket tetten érünk. Természetünk és környezetünk az egyik legfontosabb, nyilvánvalóan az erre a szemléletre való nevelést már az iskolában elkezdik a környezetismereti oktatás keretében, de példát kell mutatni mindenkinek.

**Gelencsér István**: Bizottsági ülésen volt egy javaslatom, miszerint a részönkormányzati temetőknél helyezzünk ki vadkamerákat az illegális hulladéklerakók miatt. Két vadkamera vásárlása 200 eFt-ba kerülne, ezt esetleg be lehetne tervezni a költségvetésbe.

**Baracskai József**: Egyetértek, a költségvetési rendelet következő módosításánál figyelembe vesszük. Elindult az emberek fellépése az illegális hulladéklerakókkal szemben, ugyanakkor hangsúlyozom, hogy nem a feljelentgetésekről beszélek. Van a másik típusú feljelentgetés, amit elég gyakran el kell viselnie Zalaszentgrót Város Önkormányzatának. Képviselő úr javaslatát a költségvetési rendelet következő módosításánál tárgyalni fogjuk. Reméljük, hogy a szankcióknak lesz visszatartó ereje.

**Balogh Gábor**: Az autóbuszállomás környékén is nagyon sok szemetelés történik, kezdeményeztem az ÉNYKK Zrt.-nél a térfigyelő kamerák felszerelését, amit a várossal közösen fogunk megoldani. Szeretném felhívni a lakosság figyelmét, hogy az utcai szemetesekbe rengeteg olyan hulladék kerül, ami a szórakozóhelyekről származik, mindenki fizessen hulladékszállítási díjat.

**Baracskai József**: Ki fogjuk kérni a listát arról, hogy kik fizetnek szemétszállítási díjat, a szórakozóhelyeknek illene hulladékszállítási díjat fizetni. Nyilvánvaló a szeméttároló tartalmából, hogy honnan származik a hulladék.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 7 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**A személyes gondoskodást nyújtó szociális ellátások térítési díjairól szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Dézsenyiné Németh Noémit, a Zalaszentgróti Szociális, Család- és Gyermekjóléti Központ intézményvezető-helyettesét. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére, amelynek a lényege, hogy nem emelkednek a térítési díjak.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a személyes gondoskodást nyújtó szociális ellátások térítési díjairól szóló önkormányzati rendelet módosításával, szavazzon.

*A Képviselő-testület 7 igen szavazattal egyhangúlag megalkotta a 3/2019. (III. 29.) sz. rendeletét a személyes gondoskodást nyújtó szociális ellátások térítési díjairól szóló 5/2009. (III. 24.) számú rendelet módosításáról.*

**3.** **sz. napirendi pont**

**2019. évi igazgatási szünet elrendeléséről szóló önkormányzati rendelet megalkotása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A közszolgálati tisztviselőkről szóló törvény lehetőséget biztosít arra, hogy a képviselő-testület igazgatási szünetet rendeljen el a hivatalban. Az igazgatási szünetnek van egy nyári és egy téli szakasza, többségében akkor kerülnek kivételre a szabadságok, a halasztást nem tűrő ügyeket természetesen megoldjuk. A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2019. évi igazgatási szünet elrendeléséről szóló önkormányzati rendelet megalkotásával, szavazzon.

*A képviselő-testület 7 igen szavazattal egyhangúlag megalkotta a 4/2019. (III. 29.) sz. önkormányzati rendeletét a 2019. évi igazgatási szünet elrendeléséről.*

**4. sz. napirendi pont**

**A települési hulladékkal kapcsolatos közszolgáltatásról szóló 21/2001. (XII. 27.) számú rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zala Megyei Kormányhivatal Hatósági Főosztályának Törvényességi Felügyeleti Osztálya élt azzal a javaslattal, hogy a települési hulladékkal kapcsolatos közszolgáltatásról szóló rendeletbe a hulladékról szóló törvénynek megfelelően ne csak azt építsük be, hogy a közszolgáltatónak ki az alvállalkozója, hanem azt is, hogy ezt a tevékenységet a közszolgáltatás egészéhez viszonyított milyen arányban végzi az alvállalkozó. Ezért nyilatkozattételre hívtuk fel a Zalai Közhasznú Nonprofit Kft-t, hogy milyen arányban veszi igénybe a ZALAISPA Zrt.-t, mint alvállalkozót. A Zalai Közszolgáltató Nonprofit Kft. felkérésünkre akként nyilatkozott, hogy a ZALAISPA Zrt. Zalaszentgrót város esetében jelenleg 100 %-os alvállalkozó, így az alvállalkozó által ellátható tevékenységi körök mindegyikét ellátja. Zalaszentgrót esetében eddig a ZALAISPA Zrt. látta el a feladatot, jelenleg a Közszolgáltató Nonprofit Kft. a közszolgáltató, alvállalkozóként ugyanúgy a ZALAISPA Zrt. maradt változatlan feltételekkel. Itt felhívom a lakosság figyelmét az áprilisi lomtalanításra, ami egyébként a közszolgáltatási szerződésben is szerepel. A Pénzügyi és Ügyrendi Bizottság, továbbá a Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a települési hulladékkal kapcsolatos közszolgáltatásról szóló 21/2001. (XII. 27.) számú rendelet módosításával, szavazzon.

*A képviselő-testület 7 szavazattal egyhangúlag megalkotta a 5/2019. (III. 29.) sz. rendeletét a települési hulladékkal kapcsolatos közszolgáltatásról szóló 21/2001. (XII. 27.) számú rendeletének módosításáról.*

**5. sz. napirendi pont**

**Az önkormányzat 2019. évi közbeszerzési tervének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A közbeszerzésekről szóló törvény alapján március 31-ig a helyi önkormányzatoknak, mint ajánlatkérőknek éves közbeszerzési tervet kell készíteniük, melyet az 1. sz. mellékletben láthatnak. Az építési beruházások körében a Déli ipari terület fejlesztése Zalaszentgróton című pályázat keretében az aszfaltozási munkák kivitelezésére indult közbeszerzési eljárás, a Zalaszentgrót fenntartható közlekedésfejlesztése című projekt keretében a kerékpárút és hídépítés megvalósulásával kapcsolatos közbeszerzési eljárás lefolytatására még nem került sor. Zalaszentgrót zöldterületeinek, parkjainak és működő temetőinek fenntartására, mint szolgáltatás megrendelésére is indulni fog közbeszerzés. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat 2019. évi közbeszerzési tervének elfogadásával, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**23/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót Város Önkormányzata 2019. évi közbeszerzési tervét az előterjesztés 1. számú melléklete szerinti tartalommal jóváhagyja.

A Képviselő-testület felkéri a jegyzőt, hogy a 2019. évi közbeszerzési terv végrehajtásával és közzétételével kapcsolatban a szükséges intézkedéseket szíveskedjen megtenni.

**Határidő:** 2019. április 30.

**Felelős:** Dr. Simon Beáta jegyző

**6. sz. napirendi pont**

**Döntés óvodai és bölcsődei beiratkozás időpontjáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A nevelési-oktatási intézmények működéséről és a köznevelési intézmények névhasználatáról szóló EMMI rendelet szerint a fenntartónak a tárgyév április 20. és május 20. napja közötti időpontra kell kitűznie az óvodai és bölcsődei beiratkozás időpontját. Nagy örömünkre szolgál, hogy szeptembertől már két bölcsődei csoport indul az Ady utcai telephelyen. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az óvodai és bölcsődei beiratkozás időpontjáról szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**24/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda - Bölcsőde köznevelési intézményben a 2019/2020. nevelési évre vonatkozóan a leendő óvodások és bölcsődések beiratkozásának időpontjaként 2019. május 8-9. (szerda-csütörtök) napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda - Bölcsőde intézményvezetőjét a határozati kivonat és a hirdetmény egy-egy példányának megküldésével a döntésről értesítse.

Határidő: azonnal

Felelős: Baracskai József polgármester

 Dr. Simon Beáta jegyző

**7. sz. napirendi pont**

**Pályázat kiírása óvodavezetői álláshelyre**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az álláshelyekre kiírt pályázatok alapján lehet látni az idő múlását, a jelenlegi intézményvezető megbízása 2019. 08. 15-ig szól. Az intézmény jogszerű működése érdekében ki kell írnunk az intézményvezetői pályázatot, az előterjesztésben leírt feltételek szerint. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a pályázat kiírásával óvodavezetői álláshelyre, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**25/2019. (III. 28.) számú képviselő-testületi határozat:**

Zalaszentgrót Város Önkormányzat Képviselő-testülete a Zalaszentgróti Napköziotthonos Óvoda-Bölcsőde óvodavezetői munkakör betöltésére az alábbi feltételekkel pályázatot ír ki:

A pályázatot meghirdető szerv:

 Zalaszentgrót Város Önkormányzata

Meghirdetett munkahely:

 Zalaszentgróti Napköziotthonos Óvoda-Bölcsőde – óvodavezető

Képesítés és egyéb feltételek:

* magyar állampolgárság;
* büntetlen előélet;
* 18. életév betöltése;
* Cselekvőképesség;
* főiskolai óvodapedagógusi szakképzettség;
* legalább 5 év pedagógus munkakörben szerzett szakmai gyakorlat;
* legalább 5 év feletti szakmai tapasztalat;
* pedagógus szakvizsga keretében szerzett intézményvezetői szakképzettség

Juttatások (Ft) illetmény, pótlék, egyéb:

 A megbízás 2019. augusztus 16. napjától 2024. augusztus 15. napjáig tart.

Bér- és egyéb juttatások a Kjt. szerint.

A pályázathoz csatolandó:

* szakmai tevékenységet bemutató önéletrajz;
* az intézmény vezetésére vonatkozó programot a szakmai helyzetelemzésre épülő fejlesztési elképzelésekkel;
* 90 napnál nem régebbi hatósági erkölcsi bizonyítvány arról, hogy büntetlen előéletű;
* személyi azonosságát igazoló érvényes okmányok egyszerű másolata;
* pedagógus munkakör betöltéséhez szükséges legmagasabb iskolai végzettséget igazoló okirat egyszerű másolata;
* pedagógus szakvizsga keretében szerzett intézményvezetői szakképzettséget tanúsító okirat egyszerű másolata;
* nyilatkozat arról, hogy pályázati anyagában foglalt személyes adatainak pályázati eljárással összefüggésben szükséges kezeléséhez hozzájárul;
* nyilatkozat arról, hogy a pályázó nyertes pályázat esetén vagyonnyilatkozat-tételi eljárás lefolytatását vállalja;
* nyilatkozat arról, hogy a pályázatának zárt ülésen való tárgyalását kéri-e?.

A képviselő-testület a pályázatok véleményezésére a Humán Ügyek Bizottságát kéri fel. A pályázati felhívást a miniszter által vezetett minisztérium hivatalos lapjában; helyben szokásos módon és a honlapon közzé kell tenni.

A képviselő-testület felkéri a jegyzőt, hogy a pályázati eljárással kapcsolatos feladatokat végezze el.

Felelős: Dr. Simon Beáta jegyző

Határidő: azonnal, illetve 2019. augusztus 15.

**8. sz. napirendi pont**

**Döntés GESZ intézményvezetői pályázatról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Kovács Szilvia intézményvezetőt. A 2019. január 24-én tartott képviselő-testületi ülésen döntöttünk arról, hogy nyilvános pályázatot írunk ki a GESZ intézményvezetői álláshelyre. Egy jelentkező volt, Kovács Szilvia, a GESZ jelenlegi intézményvezetője. Javaslom, hogy továbbra is őt bízzuk meg az intézményvezetői feladatok ellátásával. A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a GESZ intézményvezetői pályázatról szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**26/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Gazdasági Ellátó Szervezet, mint költségvetési szerv intézményvezetői feladatainak ellátására kiírt pályázati eljárást érvényesnek és eredményesnek nyilvánítja; a Zalaszentgróti Gazdasági Ellátó Szervezet intézményvezetői feladatainak ellátásával – határozatlan idejű közalkalmazotti jogviszonyának fenntartásával egyidejűleg – 2019. április 01. napjától 2019. december 31. napjáig Kovács Szilvia 8790, Zalaszentgrót, Aranyodi u. 23. szám alatti lakos pályázót bízza meg.

Zalaszentgrót Város Önkormányzatának Képviselő-testülete Kovács Szilvia illetményét a közalkalmazottak jogállásáról szóló 1992. évi XXXIII. törvény rendelkezései alapján bruttó 325.000 Ft/hó (195.000 alapilletmény; 60.000 Ft vezetői pótlék; 70.000 Ft  egyéb munkáltatói

juttatás) összegben fogadja el.

A Képviselő-testület felkéri a jegyzőt, hogy döntésről pályázót a határozati kivonat egy példányának megküldésével értesítse, valamint tegye meg a szükséges intézkedéseket a nyertes pályázóval történő foglalkoztatási jogviszony előkészítésével kapcsolatban.

Határidő: 2019. március 31.

Felelős: Dr. Simon Beáta jegyző

**9. sz. napirendi pont**

**Döntés zöldterületek, parkok és működő temetők fenntartásának közbeszerzéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Mindig közérdeklődésre tartott számot a város zöldterületeinek gondozása.

Lejárt a 10 évre kötött szerződés, és újra ki kell írni a közbeszerzést ezen feladatok ellátásra. Tíz éve a pályázati kiíráskor még nem rendelkezett az önkormányzat közmunkásokkal, azóta teljesen megváltozott a helyzet. Fontos rögzíteni azt, hogy a vállalkozó mellett nagyon sok munkát elvégeztek az önkormányzat közfoglalkoztatottjai a parkfenntartás terén, a temetőt teljes egészében az önkormányzat kaszálta. A pályázati kiírásban látható, milyen feladatok kerülnek kiadásra. Itt szerepel többek között a temetők gondozása. Tíz év alatt sok változás történt, mint például a munkabérek folyamatos emelkedése, az üzemanyag árváltozása, ezért csak megközelítőleg tudjuk behatárolni, mi lesz az az árajánlat, amivel a közbeszerzésre fognak jelentkezni az ajánlattevők. Ez egy fontos feladat a lakosság szempontjából, ennek eredménye van a leginkább szem előtt. Mind a parkfenntartó vállalkozó, mint a munkatársaink munkája szemmel látható, jóval tisztább a város, mint tíz évvel ezelőtt volt. Sajnos nem azért tisztább a város, mert kevesebbet szemetelnek az emberek, hanem azért, mert többen gyűjtik a hulladékot, nyilván ez fordított esetben lenne pozitív. További feladat a növények gondozása, a fűnyírás, a fák-bokrok metszése és karbantartása. Köszönetet mondok a hivatal munkatársainak, jegyző asszonynak a közbeszerzés elkészítéséért, mely nagyon nagy munka volt. Mindent végig jártak, egyeztettek, felmérték a helyszíneket, alpolgármester úr is részt vett ebben a munkában. Nyilván azt nem lehet elvárni, hogy Zalaszentgróton az összes közterületet kaszáljuk, hiszen a helyi környezet védelméről és a település tisztaságáról szóló 8/2003. (IV. 18.) számú önkormányzati rendeletünk előírja, hogy minden ingatlantulajdonos köteles gondoskodni az ingatlana rendben tartásáról, gyomtól és gaztól megtisztításáról, az ingatlana előtti járda tisztántartásáról és a gaz kiirtásáról, valamint a síkosságmentesítésről. Meg vannak határozva azok a helyszínek, ahol az önkormányzat végzi ezen feladatokat. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

**Veress János**: Az 5. sz. mellékletben, ahol a kaszálásról van szó, miért van betervezve a téli hónapokban is a kaszálási költség?

**Dr. Simon Beáta**: A korábbi anyagban is jeleztük, hogy ez a kalkuláció pont arról szól, hogy azokat az állásidőket, ahol egyébként nincs kaszálás, de van létszámfinanszírozás, valamilyen módon a fenntartási feladatot kalkulálni, számítani lehessen. Hiszen egy előzetes becsült értéket magának az ajánlatkérőnek is meg kell határozni és számításokkal igazolni. A fenntartási feladatoknak is több melléklete van, a területek vonatkozásában több fenntartási feladat van, nemcsak kaszálás, hanem az összes területnek, a virágágyásoknak, a bokroknak, a fáknak a metszése, minden egyéb feladat gondozási feladat a téli leállással, kaszálással nem érintett időszakban kerül elvégzésre. Ez egy becsült költségkalkuláció, ezt vesszük alapul a becsült érték meghatározásánál, hiszen azokat a munkálatokat olyan szinten 10 évre nem tudjuk bekalibrálni, a pillanatnyi növényállományból kell kiindulni és ezt egy hosszabb távú szerződéses időszakra megállapítani. Alapvetően egy becsült értékkel lehet kalkulálni. Külön kitért egyébként az előterjesztés arra, hogy miért így számolunk ezekkel az adatokkal, hiszen nem tudjuk kalkulálni, hogy az egyéb feladatok, mint a karbantartás, a területrendezés, föld visszapótlás, a növényanyag állomány kiültetése az ilyen időszakokban történik.

**Baracskai József**: Ez olyan, mint az átalány, ez egy becsült összeg. A közbeszerzés célja, hogy minél több vállalkozó jelentkezzen, és ha az ajánlattevők alámennek árban a becsült összegnek, annak örvendünk, ha föléje mennek, annak kevésbé fogunk örvendeni.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a zöldterületek, parkok és működő temetők fenntartásának közbeszerzéséről szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**27/2019. (III. 28.) számú képviselő-testületi határozat:**

Zalaszentgrót Város Önkormányzata egyetért azzal, hogy Zalaszentgrót város zöldterületeinek, parkjainak és működő temetőinek közbeszerzési eljárása jelen előterjesztés 4. számú melléklete szerinti zöldterületekre, parkokra és működő temetőkre vonatkozóan kiírásra kerüljön.

# Zalaszentgrót Város Önkormányzatának Képviselő-testülete a Zalaszentgrót zöldterületeinek, parkjainak és működő temetőinek fenntartására vonatkozó közbeszerzési eljárás lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét a 6. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

Határidő: 2019. június 30.

Felelős: Baracskai József polgármester

 Dr. Simon Beáta jegyző

**10. sz. napirendi pont**

**Elővásárlási jogról való döntések**

*A napirendhez tartozó előterjesztés a jegyzőkönyv mellékletét képezi*

**Baracskai József:** Két elővásárlási jogról döntünk. A Gazdasági és Városfejlesztési Bizottság az előterjesztést megtárgyalta, javaslata értelmében nem kívánunk élni elővásárlási jogunkkal. Kérem a képviselő-testületet, fogadja el a bizottsági javaslatot.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az elővásárlási jogról szóló 1. sz. határozati javaslattal, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**28/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 020034/30 hrsz.-ú külterületi ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

Határidő: 2019. április 10.

Felelős: Dr. Simon Beáta jegyző

Kérem, aki egyetért az elővásárlási jogról szóló 2. sz. határozati javaslattal, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**29/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 050014/17 hrsz.-ú külterületi ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

Határidő: 2019. április 10.

Felelős: Dr. Simon Beáta jegyző

**11. sz. napirendi pont**

**Döntés önkormányzati területeken lévő faállomány kitermeléséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az utóbbi években többször szóba került, hogy a faállománnyal rendelkező önkormányzati tulajdonban lévő földterületeket miért nem termeljük le szociális tűzifának. Ez az előterjesztés erről szól. Két területet találtunk alkalmasnak, ezekre kértünk árajánlatot vállalkozóktól. A faállomány egy részét a költségvetésben a szociális keret terhére szeretnénk letermelni, a másik részét értékesíteni szeretnénk. A legkedvezőbb ajánlatot tévő vállalkozóval az önkormányzat szerződést köt, és az év folyamán az arra rászorulóknak kiosztunk a szociális tűzifát. A Gazdasági és Városfejlesztési Bizottság, valamint a Szociális Bizottság az előterjesztést megtárgyalta, elfogadásra javasolta a képviselő-testületnek.

**Veress János**: Az eladásra kerülő tűzifa milyen áron és mikor kerül értékesítésre a lakosság részére?

**Baracskai József**: A szociális tűzifa kitermelésének szeptember 30. a határideje, mint ahogy az értékesítésre szánt tűzifa esetében is. Addig kalkulálunk egy árat, mely valószínűleg a piaci ár közelében lesz.

**Vári Mária:** A korábbi éveket tekintve és a hideg teleket figyelembe véve, egyre nagyobb igény mutatkozott a szociális tűzifa iránt. Ezt egy olyan lehetőségnek találjuk, amit mindenképpen ki kell használni. Lehetséges, hogy nem is marad faállomány, ami értékesítésre kerülne. A szeptemberi határidővel mindenki fel tud készülni a télre.

**Gelencsér István**: Bizottsági ülésen merült fel, hogy kénytelenek vagyunk a tűzifát a volt gimnázium udvarán, szabad helyen tárolni. Ez azonban nem biztonságos, és a látképet is rontja. Ennél alkalmasabb hellyel nem rendelkezünk?

**Baracskai József**: Zalaszentgrót Város Önkormányzata nem rendelkezik olyan hellyel, ahol meg lehetne oldani a tűzifa tárolását. A TÜZÉP esetében még folytatunk tárgyalásokat, amennyiben kedvező feltételekkel tárolhatnánk ott a tűzifát. Valóban egyre nagyobb szükség van a szociális tűzifára, most kerül kiosztásra a téli rezsicsökkentésből származó fa, brikett, gázpalack, amelyekre pályázni lehetett. Bár egy kicsit elhúzódott, ami nem az önkormányzat hibájából történt, minden érintett háztartás nagyon örült a kapott támogatásnak. Értesíteni fogjuk a lakosságot és a rászorulókat. A szociális tűzifa juttatás természetesen egy szociális támogatás, amit igényelni kell. A helyi újságon keresztül az eladásra szánt tűzifa árát és mennyiségét is meg fogjuk hirdetni.

**Veress János**: A tárolási hely tekintetében még szóba jöhet a használaton kívüli vasútállomás.

**Baracskai József**: Vannak lehetőségek, önkormányzati területek, ezeket fel kell mérni.

**Dr. Simon Beáta:** A legbiztosabb hely, ha kerítés van, ezt kell szem előtt tartani ekkora mennyiségnél, szabadprédává nem tehetjük a tűzifát.

**Baracskai József**: Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az önkormányzati területeken lévő faállomány kitermeléséről szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**30/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a 2019. évi tüzelősegély önkormányzati tulajdonban álló ingatlanokról letermelt faállományból történő biztosítását, a tüzelősegély 2019. szeptember 30. napjáig való kiosztását, valamint a szociális tűzifa mennyiségén felüli faállomány értékesítését támogatja; melynek mintegy bruttó 2.000.000,- Ft összegű fedezetét a szociális tűzifa vonatkozásában az önkormányzat 2019. évi költségvetésének szociális keretében, az értékesítendő faállomány vonatkozásában pedig az általános működési tartalék terhére biztosítja.

A Képviselő-testület felhatalmazza a polgármestert a legkedvezőbb árajánlatot benyújtó vállalkozóval a vállalkozási szerződés megkötésére, és a szociális tűzifa mennyiségén felüli faállomány értékesítése vonatkozásában felkéri a további hivatalos intézkedések megtételére.

Határidő: 2019. december 31.

Felelős: Baracskai József polgármester

**12. sz. napirendi pont**

**Köznevelési intézményátszervezések véleményezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaegerszegi Tankerületi Központ igazgatója megkereséssel fordult az önkormányzathoz, hogy véleményezzük a köznevelési intézmények átszervezését. A Deák Ferenc Általános Iskola, Gimnázium és Alapfokú Művészeti Iskola, valamint annak Erkel Ferenc Alapfokú Művészeti Iskolája, továbbá a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény részéről történik átszervezés. Az előterjesztés a többi tanulóval együtt nevelhető, oktatható sajátos nevelési igényű gyermekek, tanulók nevelése-oktatásának felvételéről szól, mivel a mozgásszervi fogyatékos, illetve az érzékszervi (hallási-látási) fogyatékos gyermekek integrált nevelését- oktatását nem tartalmazza az intézmény alapító okirata. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére. Fel kell hívnom a figyelmet és beszélni kell róla, önkormányzati képviselőként nem mehetünk el amellett, hogy az iskola környékén problémák vannak. Amikor már arról van szó, hogy általános iskolai gyermekeket kiíratnak az iskolából és elvisznek más intézménybe, amikor pedagógusok hagyják itt az állásukat, akkor ott valami nincs rendben. A rendőrség folyamatosan kiszáll az iskolába és elvisz gyermekeket, mert esetleg drogot találtak náluk, verekedések vannak, egymás megalázása folyik, a pedagógusok nem tudják tartani a fegyelmet az intézményben. Még ha nem is tartozik az iskola az önkormányzat fenntartásába, de a mi gyermekeink járnak ide. Annak idején sokat harcoltunk azért, hogy a gimnázium megmaradjon Zalaszentgróton és nem is ott vannak a problémák, hanem a felső tagozatnál, nagyon sokan hozták ide a gyermekeiket. Valami megváltozott, sok szülő és pedagógus jelezte ezeket a problémákat. Megkereséssel fogok fordulni a tankerületi igazgatóhoz, hogy beszéljünk a begyűrűzött negatív folyamatokról, miként tudjuk elejét venni a problémáknak. A zalaszentlászlói nevelőotthonos gyermekekkel van a probléma, ami nyilvánvalóan átgyűrűzik a többiekre. Mi azt szeretnénk, hogy a zalaszentgróti gyerekek Zalaszentgróton kapják meg a tudást biztonságos körülmények között, és ne az legyen, hogy a szülők azt hallják reggelente a gyermekeiktől, hogy nem akarnak ebbe az iskolába járni. Ez már előfordult, vannak osztályok, ahol komoly problémák vannak. Itt nem a pedagógusokat, nem az iskola vezetését kell okolni, ezt meg kell beszélni és meg kell szüntetni a problémát. Amikor hozzánk tartozott az iskola fenntartása, hatékonyabban be tudtunk avatkozni, még ideje korán tudtuk szabályozni ezeket a dolgokat.

**Dr. Simon Beáta**: Szeretném tájékoztatni a képviselő-testületet, hogy mindkét intézmény intézményi tanácsa is természetesen tárgyalta az átszervezés kérdéskörét. Ott megfogalmazásra került, hogy alapvetően támogatható, sőt szükségszerű a változások átvezetése. Ehhez indokolt és elengedhetetlen, hogy a fenntartó az ehhez szükséges szakemberi- és eszközállományt is teremtse meg, ezek nélkül egy félkarú óriás lenne. Bízom benne, hogy ezek az intézményi tanácsi ülések biztosítják a szakmai kiegészítést a fenntartó számára, amely a feladatellátáshoz szükséges feltételeket teremti meg.

**Vári Mária**: Az intézményi tanács mellett minden olyan érdekelt fél meg lett szólítva, akinek véleményezési joga van az iskolát érintő bármilyen ügyben, úgy mint a diákönkormányzat képviselete és a szülői munkaközösség képviselete. Szeretnénk, hogy a humánerőforrások rendelkezésre álljanak hozzá és az iskola eszközellátottságát is javítani kell.

**Baracskai József:** A határozati javaslatot kiegészíteném azzal, hogy a feladat ellátásához szükséges személyi és dologi feltételek biztosítását elengedhetetlennek tarjuk.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a köznevelési intézményátszervezések véleményezésével, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**31/2019. (III. 28.) számú képviselő-testületi határozat:**

I. Zalaszentgrót Város Önkormányzatának Képviselő-testülete a Deák Ferenc Általános Iskola, Gimnázium és Alapfokú Művészeti Iskola (8790 Zalaszentgrót, Kossuth Lajos u. 11.) fenntartó által tervezett - az intézményben a többi gyermekkel együtt nevelhető, oktatható sajátos nevelési igényű gyermekek, tanulók nevelésének-oktatásának fogyatékosság típusa szerinti bővítései iránti - átszervezésével egyetért, azzal hogy a feladat ellátásához szükséges személyi és dologi feltételek biztosítását elengedhetetlennek tarja.

II. Zalaszentgrót Város Önkormányzatának Képviselő-testülete a Deák Ferenc Általános Iskola és Gimnázium Erkel Ferenc Alapfokú Művészeti Iskolája (8790 Zalaszentgrót, Ifjúság u. 2.) fenntartó által tervezett - az intézményben a többi gyermekkel együtt nevelhető, oktatható sajátos nevelési igényű gyermekek, tanulók nevelésének-oktatásának fogyatékosság típusa szerinti bővítése iránti - átszervezésével egyetért, azzal hogy a feladat ellátásához szükséges személyi és dologi feltételek biztosítását elengedhetetlennek tartja.

III. Zalaszentgrót Város Önkormányzatának Képviselő-testülete a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény (8790 Zalaszentgrót, Zala u. 1.) fenntartó által tervezett - az intézményben a sajátos nevelési igényű tanulók gyógypedagógiai nevelésének-oktatásának fogyatékosság típusa szerinti bővítése iránti - átszervezésével egyetért, azzal hogy a feladat ellátásához szükséges személyi és dologi feltételek biztosítását elengedhetetlennek tartja.

A Képviselő-testület felkéri Baracskai József polgármestert, hogy a döntésről a Zalaegerszegi Tankerületi Központ igazgatóját tájékoztatni szíveskedjen.

Határidő: azonnal

Felelős: Baracskai József polgármester

**13. sz. napirendi pont**

**Döntés társasházi lakás homlokzat felújítási munkáinak támogatásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Batthyány u. 11. szám alatti társasház lakói összefogtak és szeretnék szépíteni a környezetüket. Ezzel a társasházzal már régóta folynak a tárgyalások. A Szent István tér megújítása katalizátor szerepet töltött be náluk, látják a tér megújulását és nem kevés összeget szánnak az épület felújítására. Mivel a belvárosban van, településvéleményezési terv szükséges, el kell mondani a javaslatainkat. Ez a 2 millió Ft-os összeg, amivel támogatást nyújtunk, lehetőséget biztosít arra, hogy mi is tudjuk formálni az épület külsőjét. Alul különböző üzletek, intézmények találhatók, az előtte lévő faszerkezet lebontásra kerülne, a teljes ház hőszigetelést, tetőszigetelés és új színezést kapna. Így méltó lesz a térhez, és a ’60-’70-es években megépített adottságaihoz képest némileg megújul. A költségvetésünkben van rá 2 millió forint, ezzel az összeggel szeretnénk támogatni a Batthyány utca 11. sz. alatti társasház homlokzatának felújítását. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

**Gelencsér István**: Nem egy gyakori bevált dolog, hogy az önkormányzat hozzájárul épületfelújításhoz. Mindenképpen célszerű volt, hogy ezzel is ösztönözzük a felújítást. Ez egy 25 millió Ft fölötti tétel, így oda kell figyelni, nehogy megrekedjen a felújítás. A bizottság egyértelműen javasolta ezt a fajta támogatást.

**Baracskai József**: Jelenleg a tér felújítása kicsit előrébb áll, mint a társasházé. Beszéltünk a kivitelezővel, voltam lakógyűlésen, jelenleg a hitelfolyamatok zajlanak. Fokozottan odafigyelünk arra, hogy az épület felújítása ne tegyen kárt a most megújult térben és az ott lévő növényzetben.

**Veress János**: A tér megújulásával együtt a társasház is lehetőséget kap részünkről egy 2 millió Ft-os támogatással. A tetőszigetelés során remélem megszűnik a tetőn tanyázó galambok bejárása, az ürülékeket folyamatosan oda hullajtják és a szellőzőrendszerben lévő ürülék pora folyamatos köhögési ingert okoz. Az elmúlt évben is volt egy galambmentesítési akciója az önkormányzatnak, mely nem mondható sikeresnek.

**Baracskai József**: Felhívnám a figyelmét, nem az történt, hogy a galambokkal tárgyalást folytatunk az elköltözésről, hanem az, hogy behálóztuk a kritikus részeket. A tetőszigetelés a lakóközösségre tartozik, bízom benne, hogy mindent megtesznek a saját maguk érdekében.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a társasházi lakás homlokzat felújítási munkáinak támogatásáról szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**32/2019. (III. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót, Batthyány u. 11. szám alatti társasház homlokzati hőszigetelésének kivitelezését 2.000.000, - Ft összeggel támogatja, melyhez a forrást az önkormányzat 2019. évi költségvetésének felújítási kiadások előirányzatában szereplő helyi védett és központi épületek felújítására képzett alapból biztosítja.

A Képviselő-testület felhatalmazza a polgármestert a Társasházzal kötendő támogatási megállapodás aláírására.

Határidő: 2019. május 31.

Felelős: Baracskai József polgármester

**Egyebek**

**Baracskai József:** A márciusra tervezett szabadságomat a későbbiek során kívánom igénybe venni.

**Vári Mária**: Egy ügyben nagy segítségünkre lett volna a városban lévő kamera működése, főleg a buszmegálló környékén előfordult eset miatt. Egy tolmácsolás lenne a rendőrség részéről is, ha a város önkormányzata e téren intézkedést tenne, és a nem működő kamerák javítása megtörténne. Ez nagyban meggátolná a garázdálkodást az éjszakai életben is.

**Baracskai József**: A Műszaki Osztály tárgyalásokat folytat a vállalkozóval. 2006-2007. évben építettük ki a rendszert, a kamera fej része is elavult technikailag. A technikai is annyit fejlődött, hogy jóval olcsóbban lehet rá fejet kapni, ugyanis a kiépített rendszerrel nincsen gond. A téli időszakban megszavaztuk a Templom téri kamerákat, ott fülön is csíptünk egy szabálysértőt. A Zöld város projekthez hozzá tartozik a buszállomás környékének a rendbetétele, ennek kapcsán fogunk az ÉNYKK Zrt.-vel tárgyalni. Ha konkrét árajánlat, javaslat lesz, beépítésre kerül a költségvetésbe a módosítás során.

**Gelencsér István**: Zalaszentgróton az élelmiszer jellegű kis boltok teljesen megszűntek, valamit lépni kellene az önkormányzatnak, hogy a lakosságot ki tudjuk szolgálni. A kisszentgróti iparterület erre megfelelő lenne. Szóbeszéd volt, hogy a LIDL már érdeklődött, de nem talált megfelelő területet. Úgy gondolom, a kereskedelmi szolgáltatás színvonalának is jót tenne, hogy egy levélben az önkormányzat ajánljon fel területet megvételre egy élelmiszer láncnak. Esetleg a hűtőháznak is tudnánk ezzel kapacitásbővítést produkálni.

**Baracskai József**: Nagyon kevés élelmiszer jellegű bolt van. Az ALDI képviselőjével már tárgyaltam, de akkor plázastop volt és kérdezték, hogy van-e a város területén üres csarnok, mert nem lehetett építeni 400 m2-nél nagyobb csarnokot. A LIDL esetében már írtunk egy megkeresést, ott egy franchise rendszer működik, de ismételten felvesszük a kapcsolatot a céggel. Egyrészt úgy látom, hogy a meglévő élelmiszerüzletek nem tudják kiszolgálni a lakosságot, másrészt pedig egy egészséges versenyhelyzetet teremtene. Ez a lakosság igénye lenne, Zalaszentgrót város központiságát erősítené, még többen jönnének ide. A kisszentgróti iparterület valóban megfelelő lenne erre, a parkoló kapacitása fontos.

**Kovács László**: A kamerák beszerelésével kapcsolatban jelezném, hogy a Csáfordi Részönkormányzat a temetőnél küszködik a szemétlerakással. Azt szeretném, hogy minden részönkormányzatnál lenne kihelyezve kamera. Itt hat részönkormányzatról beszélünk, ha nagy tételben vásárlunk, lehet, hogy kevesebbe kerülne darabja. Az élelmiszerüzletekkel kapcsolatban már nagyon nagy szükség lenne újabbakra, támogatom, hogy keressük meg ezeket az élelmiszerláncokat, pár munkahelyet is teremtene a Zalaszentgrótra való településük.

**Baracskai József**: A részönkormányzati kamerákkal kapcsolatban, ahol van villanyáram, ott könnyű kiépíteni, ahol nincs áram, ott a vadkamera a megoldás. Megkérem a részönkormányzat vezetőket, beszüljünk róla, mondják meg, hova szeretnék felszerelni.

Örömmel olvastam a Zalai Hírlapban a Szent Gróth Termálfürdő bérlőjének nyilatkozatát, kedvezményeket szeretne megvalósítani a fürdőben, amit a képviselő-testületnek kellett volna jóváhagyni. Örvendek neki, ha így prosperál, jó döntés volt annak idején, hogy bérbe adtuk a fürdőt. Írtam a fürdővezetőnek, beszéljünk a jegyárakkal kapcsolatban, kellene egy beszámolót tartani a felújítási-karbantartási munkákról, a különböző fejlesztési elképzelésekről. A következő képviselő-testületi ülésen tárgyalni fogjuk.

Kérdések, interpellációk nem érkeztek. Baracskai József polgármester az ülés 1700 órakor bezárta.

Kmf.

Baracskai József Dr. Simon Beáta

 polgármester jegyző